మళ్లీ ముందస్తు భయాలు
- 167 పాయింట్ల మేర నష్టపోయిన సెన్సెక్స్‌
ముంబయి: ప్రముఖ ఐటీ దిగ్గజ సంస్థ ఇన్ఫోసిస్‌ రానున్న నెలల్లో తన అమెరికా ఆదాయపు అంచనాలను తగ్గించుకోవడం, పారిశ్రామికోత్పత్తి, ద్రవ్యోల్బణం సూచీలపై నెలకొన్న ముందస్తు భయాల నేపథ్యంలో సోమవారం దేశీయ స్టాక్‌ మార్కెట్లు నష్టాల బాటలో నడిచాయి. ఓ దశలో 225 పాయింట్ల మేర పెరిగిన సెన్సెక్స్‌ తుదకు 170 పాయింట్ల నష్టాన్ని మూటగట్టుకుంది. ప్రధానంగా ఐటీ, టెక్నాలజీ రంగ షేర్లు తీవ్ర ఒత్తిడికి గురి అయ్యాయి. ఉదయం ఇన్ఫోసిస్‌ స్టాక్‌ 3.88 శాతం పెరిగింది, ఆర్థిక ఫలితాల వెల్లడి సమయంలో అమెరికా రెవెన్యూ తగ్గే అవకాశాలున్నాయని ప్రకటించింది. 2015-16లో ఇన్ఫీ యుఎస్‌ రెవెన్యూ అంచనాలకు కోత విధించడంతో మార్కెట్లు ముగిసే సమయానికి ఈ స్టాక్‌ 3.88 శాతం కుంగి 1,122.50 వద్ద ముగిసింది. బీఎస్‌ఈ సెన్సెక్స్‌ 175.40 పాయింట్లు నష్టపోయి 26,904 వద్ద నమోదయ్యింది. ఇదే క్రమంలో నేషనల్‌ స్టాక్‌ ఎక్సేంజీ నిఫ్టీ 46.10 పాయింట్లు తగ్గి 8,143.60 వద్ద నమోదయ్యింది. అత్యంత ఒత్తిడికి గురై ఐటీ సూచీ 2.08 శాతం, టెక్‌ 1.87 శాతం చొప్పున నష్టపోయాయి. వైద్య సూచీ 0.96 శాతం, ఎఫ్‌ఎంసీజీ 0.77 శాతం చొప్పున తగ్గాయి. సెన్సెక్స్‌లో వీఈడీిఎల్‌ 7 శాతం, హిందాల్కో 5.98 శాతం, గెయిల్‌ 2.49 శాతం, టాటా మోటార్స్‌ 1.83 శాతం, భెల్‌ 1.7 శాతం చొప్పున అధిక లాభాలు సాధించిన వాటిలో ముందు వరసలో ఉన్నాయి. మరోవైపు ఇన్ఫోసిస్‌ 3.88 శాతం, లూపిన్‌ 2.16 శాతం, సిప్లా 1.71 శాతం, సన్‌ఫార్మా 1.58 శాతం, హెచ్‌డిఎఫ్‌సి 1.44 శాతం చొప్పున అధికంగా నష్టపోయాయి. బీఎస్‌ఈలో మిడ్‌క్యాప్‌ సూచీ 0.2 శాతం పెరగ్గా.. స్మాల్‌క్యాప్‌ సూచీ దాదాపు యథాతథంగా నమోదయ్యింది. మొత్తంగా మదుపర్ల మద్దతుతో 1,440 స్టాక్స్‌ లాభాల్లో ముగియగా, మరోవైపు 1,307 స్టాక్స్‌ నష్టాలు చవి చూశాయి.
మీ స్నేహితులకు రికమెండ్ చెయ్యండి